Vermiste 63-jarige vier dae later opgespoorParamedici behandel die vrou nadat sy opgespoor is Foto: ER24 ŉ 63-jarige vrou wat op Oujaarsaand vermis geraak het, is Vrydag in ŉ kloof naby haar huis in Richmond, KwaZulu-Natal, opgespoor. “Sy was erg ontwater en ondervoed,” het Werner Vermaak, woordvoerder van ER24, gesê. “Sy het ook talle sny en skrape opgedoen toe sy vermoedelik in die kloof geval het.” Die vrou is Vrydagoggend na ŉ hospitaal geneem vir verdere behandeling. Dit is nie duidelik hoe sy in die kloof, naby aan haar huis in Byrne-vallei, beland het nie. “Sy was baie deurmekaar en kon nie besonderhede oor die voorval verskaf nie,” het Vermaak gesê. Die vrou se vriende het die polisie in kennis gestel toe hulle Dinsdag ontdek het sy is nie tuis nie. “Hulle het gesê dit is onwaarskynlik dat sy die huis sou verlaat sonder om enigiemand in kennis te stel.” Die polisie sal die saak ondersoek.